РЕШЕНИЕ НА СЪВЕТА
от 28 януари 2008 година
за сключване от името на Европейската общност на Споразумение между Европейската общност и Конфедерация Швейцария относно критериите и механизмите за определяне на държавата, компетентна да разгледа молба за убежище, подадена в държава-членка или в Швейцария
(2008/147/ЕО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 63, параграф 1, буква а) във връзка с член 300, параграф 2, първа алинея, първо изречение и параграф 3, първа алинея от него,
като взе предвид предложението на Комисията,
като взе предвид становището на Европейския парламент,
като има предвид, че:
(1)
След упълномощаването на Комисията, предоставено на 17 юни 2002 г., завършиха преговорите с швейцарските органи относно критериите и механизмите за определяне на държавата, компетентна да разгледа молба за убежище, подадена в държава-членка или в Швейцария.
(2)
В съответствие с решение на Съвета от 25 октомври 2004 г. Споразумението между Европейската общност и Конфедерация Швейцария относно критериите и механизмите за определяне на държавата, компетентна да разгледа молба за убежище, подадена в държава-членка или в Швейцария, подлежащо на окончателно сключване на по-късна дата, бе подписано от името на Европейската общност на 26 октомври 2004 г.
(3)
Споразумението следва да бъде одобрено.
(4)
Със споразумението се създава Смесен комитет с правомощия за вземане на решения в определени области и затова е необходимо да се определи представителят на Общността в този комитет.
(5)
Освен това е необходимо да се предвиди процедура за приемане на позиция на Общността.
(6)
В съответствие с член 3 от Протокола относно позицията на Обединеното кралство и Ирландия, приложен към Договора за Европейския съюз и Договора за създаване на Европейската общност, Обединеното кралство и Ирландия участват в приемането и прилагането на настоящото решение.
(7)
В съответствие с членове 1 и 2 от Протокола относно позицията на Дания, приложен към Договора за Европейския съюз и Договора за създаване на Европейската общност, Дания не участва в приемането на настоящото решение, не е обвързана от него и не го прилага,
РЕШИ:
Член 1
Споразумението между Европейската общност и Конфедерация Швейцария относно критериите и механизмите за определяне на държавата, компетентна да разгледа молба за убежище, подадена в държава-членка или в Швейцария, и свързаните с него документи, които се състоят от Заключителния акт и Съвместната декларация относно съвместните заседания на смесените комитети, се одобряват от името на Европейската общност.
Текстовете на споразумението, Заключителния акт и съвместната декларация са приложени към настоящото решение.
Член 2
Председателят на Съвета се оправомощава да посочи лицето, упълномощено да депозира от името на Европейската общност предвидения в член 12 от споразумението инструмент за одобрение, за да изрази съгласието на Общността за обвързване.
Член 3
Комисията представлява Общността в Смесения комитет, създаден съгласно член 3 от споразумението.
Член 4
1. Позицията на Общността в Смесения комитет по отношение на приемането на неговия процедурен правилник съгласно член 3, параграф 2 от споразумението се приема от Комисията след консултация със специален комитет, посочен от Съвета.
2. За всички останали решения на Смесения комитет позицията на Общността се приема от Съвета с квалифицирано мнозинство, по предложение на Комисията.
Член 5
Настоящото решение се публикува в Официален вестник на Европейския съюз.
Съставено в Брюксел на 28 януари 2008 година.